જોકે ભારતમાં અમેરિકાનું મોડેલ સીધેસીધું બેસાડી શકાતું નથી. ભારતમાં ડિસ્કાઉન્ટ ભારતીય માનસિકતા પ્રમાણે આપવું પડે. અમેરિકન માનસિકતા પ્રમાણે આપો તો બરબાદ થઈ જાય. દાખલા તરીકે સાબુ જેવી વપરાશની વસ્તુ મફતના ભાવે આપો તો ગ્રાહક તમારા સ્ટોર સુધી આવે. સાથોસાથ બે વસ્તુઓ એવી ખરીદતો જાય, જેમાં માર્જિન વધારે હોય. ભારતમાં તમે સાબુ અડધા ભાવે આપો તો લોકો પાંચ વર્ષના સાબુ એકસાથે ખરીદીને જતાં રહે. બીજી એકેય વસ્તુ અડે નહીં. ઠેકઠેકાણે શોપિંગ મોલ બંધ થયાં છે તેનું કારણ આ પણ છે. જે વસ્તુમાં ડિસ્કાઉન્ટ હોય તે જ વસ્તુઓ ચપોચપ વેચાતી હતી અને બાકીની વધારાની કોઈ ખરીદી થતી નહોતી તેવું ભારતીય બજારોમાં જોયા પછી રીટેલરોએ સ્ટ્રેટેજી બદલવી પડી છે.